Romantiskā filma

Romantiskā filma ir kinofilmas žanrs, kas ietver romantiskus mīlas stāstus, kuros galvenā uzmanība tiek pievērsta kaislībām, emocijām un galveno varoņu sirsnīgajai romantiskajai iesaistei. Parasti sižetā tiek parādīta pāra attiecību attīstība caur iepazīšanos, draudzību vai laulībām. Šīs filmas par galveno sižeta fokusu izvirza romantiskas mīlestības meklējumus. Bieži mīlnieki filmās saskaras ar tādiem šķēršļiem kā finanšu problēmas, fiziskas slimības, dažāda veida diskriminācija, psiholoģiski ierobežojumi vai ģimenes pretestība pāra attiecībām. Kā visās visai spēcīgās, dziļās un tuvās romantiskās attiecībās, arī romantisko filmu sižetos ienāk ikdienas dzīves spriedze, kārdinājumi, neuzticība, saderības atšķirības.

Romantiskās filmas bieži pēta galvenās tēmas par mīlestību, piemēram, no "pirmā acu skatiena", jaunu un nobriedušu cilvēku mīlestību, nelaimīgu mīlestību, apsēstību, sentimentālu mīlestību, garīgu mīlestību, aizliegtu mīlestību, platonisku mīlestību, seksuālu un kaislīgu mīlestību, uzupurēšanās mīlestību, eksplozīvu un destruktīvu mīlestību, kā arī traģisku mīlestību. Romantiskās filmas skatītājiem kalpo kā lieliskas aizbēgšanas un fantāzijas, it īpaši, ja abi filmas mīlnieki beidzot pārvar grūtības, deklarē savu mīlestību un piedzīvo savu "laimīgo mūžu", ko bieži vien attēlo atkalredzēšanās un pēdējais skūpsts filmas beigās. Romantiskajos televīzijas seriālos šādu romantisku attiecību attīstība var norisināties daudzās sērijās vai dažādi varoņi var "sapīties" dažādos romantisko attiecību lokos.

Scenārists un zinātnieks Ēriks R. Viljamss (Eric R. Williams) savā scenāristu taksonomijā (Screenwriters Taxonomy) romantisko filmu identificējis kā vienu no vienpadsmit superžanriem, apgalvojot, ka visas pilnmetrāžas mākslas filmas var klasificēt pēc šiem superžanriem. Pārējie desmit superžanri ir asa sižeta, kriminālfilma, fantastikas, šausmu, zinātniskās fantastikas, komēdijas, sporta, trillera, kara un vesterna filma.

 Apakšžanri 

 Chick flick 
Chick flick ir termins, kas saistīts ar romantiskām filmām, kas galvenokārt paredzētas sieviešu auditorijai. Lai gan daudzas romantiskas filmas var būt paredzētas sievietēm, tā nav romantiskas filmas noteicošā īpašība, un chick flick filmā ne vienmēr romantika ir galvenā tēma, sižetā ir varoņu romantiska iesaistīšanās vai pat romantiskas attiecības. Piemēri: "Gilda" (1946), "Prāts un jūtīgums" (1995), "Džentlmeņi izvēlas blondīnes" (1953), "Greja piecdesmit nokrāsas" (2015) un "Telma un Luīze" (1991).

 Vēsturiska romantiska filma 
Vēsturiska romantiska filma, arī episka romantiska filma, ir romantisks stāsts kādā vēsturiskā periodā, parasti ar nemierīgu kara, revolūcijas vai traģēdijas fonu. Piemēri: "Vējiem līdzi" (1939), "Sarkanie" (1981), "Doktors Živago" (1965), "Titāniks" (1997), "Aukstais karš" (2018) un "Piedošana" (2007).

 Paranormāla romantiska filma 
Paranormāla romantiska filma ir populārs apakšžanrs, kas raksturo romantiskas attiecības starp cilvēkiem un pārdabiskām radībām. Apakšžanra tēmas ir vampīrisms, ceļošana laikā, spoki un psihiskās vai telekinētiskās spējas, lietas, kuras nevar izskaidrot ar zinātni. Žanrs radās literatūrā un pārcēlās uz ekrānu 2000. gadu sākumā pēc "Krēslas sāgas" adaptācijas panākumiem no Stefanijas Meieres grāmatām. Piemēri: "Krēslas" filmu cikls un "Ūdens forma" (2017)

 Romantiskā komēdija 

Romantiskās komēdijas ir filmas ar vieglprātīgiem, humoristiskiem sižetiem, kuru centrā ir romantiski ideāli, piemēram, ka patiesa mīlestība spēj pārvarēt lielāko daļu šķēršļu. Humoram šādās filmās ir tendence būt verbālam, maznozīmīgam vai situatīvam, nevis farsam. Piemēri: "Tas notika kādā naktī" (1934), "Pilsētas ugunis" (1931), "Četras kāzas un vienas bēres" (1994) un "Cik labi vien var būt" (1997) un "Pazudis tulkojumā" (2003).

 Romantiska drāma 
Romantiskās drāmas parasti stāsta par šķērsli, kas kavē dziļu un patiesu mīlestību starp diviem cilvēkiem. Mūzika bieži tiek izmantota, lai norādītu uz emocionālo noskaņojumu, radot pārim lielāku izolāciju. Romantiskas drāmas noslēgums parasti nenorāda, vai starp diviem galvenajiem varoņiem būs pilnīga romantiska savienība. Piemēri: "Kasablanka" (1942), "Somersbijs" (1993), "Medisonas apgabala tilti" (1995), "Angļu pacients" (1996), "Iemīlējies Šekspīrs" (1998) un "Lepnums un aizspriedumi" (2005).

 Romantiska fantāzijas filma 
Romantiskās fantāzijas filmas ekranizē fantāzijas stāstus, izmantojot daudzus romantiskā žanra elementus. Piemēri: "Gaišo atmiņu mūžīgais starojums" (2004), "Noburtā" (2007), "Pareģojums" (2009) un "Skaistule un briesmonis" (2017).

 Romantiska muzikāla filma 
Romantiska muzikāla filma vai romantisks mūzikls ir apakšžanrs, kura sižetā ir romantiskas attiecības un kura stāsts daļēji izskaidrots ar dziesmu un/vai deju numuriem. Šis apakšžanrs radās Brodvejā. Piemēri: "Vestsaidas stāsts" (1961) un tās 2021. gada rīmeiks, "Mulenrūža" (2001), "Vidusskolas mūzikls" (2006), "Pāri Visumam" (2007), Mamma Mia! filmu cikls un "La La Land: Kalifornijas sapņi" (2016).

 Romantisks trilleris 
Romantiska trillera filmas sižetā apvienoti romantiskās filmas un trillera filmas elementi. Piemēri: "Noķert zagli" (1955), Vertigo (1958), "Neuzticīgā" (2002), "Operas spoks" (2004), "Tūrists" (2010) un "Likteņa labotāji" (2011).

 Atsauces 

 Ārējās saites 


Kategorija:Filmu žanri